“એ વખતે અમદાવાદમાં જોબને લીધે હું એકલો રહેતો અને ટીફીન મંગાવીને જમતો. તારી હાજરી અમદાવાદમાં પણ જરૂરી હતી. આવા સંજોગોમાં બધાંએ ખૂબ વિચારીને યશના જીવનને સ્પર્શતો એક મોટો નિર્ણય લીધો હતો કે ત્રણ મહિનાના યશને લઈને તારે અમદાવાદ આવવું જેથી પલ્લવી અને સંજયની નવી જોબમાં કોઈ અડચણ ન આવે. અમેરિકામાં જોબનો કોઈ પણ ભરોસો નહીં. જ્યારે યશને એમનો પ્રેમ આપવાનો હતો ત્યારે જ એમના ફૂલ જેવા નાજુક બાળને એમનાથી વિખૂટો પાડતાં દીકરી અને જમાઈનો જીવ કપાયો તો બહુ હતો પરંતુ એમને હૃદયથી ઊંડી ધરપત હતી કે આપણે યશને પ્રેમથી ઉછેરીશું. એનાં મમ્મી -ડેડીની કોઈ ખોટ સાલવા નહી દઈએ.”